ابراهیم ساوالان، ژورنالیست، انسان حاقلاری ساوونوجوسو. تورک دیلی اوزره و سوسیولوژی کورسلاریندا اؤیرتمن اولاراق چالیشمیشدیر. اؤلکه و دومان درگیلرینین یازار کادروسوندا یئر آلمیش؛ بولوت، اولدوز و باخیش درگیلرینده یایین قورولو اویه‌لیگی و ائدیتورلوق گؤره‌وی اوستلمنیشدیر. دوغوم یئری مشکین‌شهر-آذربایجان.
اؤرت باسدیر اولمایان بیر فرق وار
قادینچی آکتیویستلر بوتون درنکلره باش ووروب، درنک مودورلریندن قادینلار اوچون اؤزل بیربؤلمه‌نین قورولماسینی طلب ائدیردیلر. درنک مودورلری اونلاردان بئله بیر سورغویا جاواب دیله‌ییردی: اؤنردیگینیز بؤلمه هانسی ساحه‌ده چالیشاجاقدیر؟
قادینچی آکتیویستلر قادینلارین اؤزگورلوک حاققی، ایش سورونلاری و ساغلاملیق مسئله‌لرینی چالیشما آلانی کیمی تقدیم ائدردیلر. درنک مودورو «سیز نییه قادینلاری باشقا اینسان توپلوسوندان آیریماق ایسته‌ییرسینیز؟ دئیه آرتیراردی: یوخسا کیشیلرین اؤزگورلوک حاققی، ایش سورونلاری یوخ مو؟ بیزیم بو درنکده اؤزگورلوک، اکونومی و ساغلاملیق کیمی فرقلی- فرقلی بؤلمه‌لر واردیر. سیز ده ائله همن بؤلمه‌لره قاتیلیب چالیشمالی‌سیز.
 قادین، قادین اولدوغونا گؤره، اؤزنه اؤزل سورونا و فرقلی دویغولارا، ایستکلره و قادینلار آراسیندا اورتاق اولان دردلره مالیکدیر. ائله محض بونا گؤره، اونلارین سورونلارینی چؤزمک ادعاسیندا اولان مودورلر، اؤنجه اونلاری فرقلندیرن ائتکنلری تانییب، اونلارا همن فرقلی چرچیوه ده باخمالیدیر.
بو فرق اینسان ایلیکلرینده کؤک سالیب
ایراندا یاشایان تورکلر ده بو دردی عینی‌جه یاشاییبلار. هئچ بیر رسمی اورقان اونلار اوچون اؤزل بیرمرکز یاراتماق فیکرینده دئییلدی. اونلارین دردلرینی، باشقا وطنداشلارین فورماسینا تؤکوب اؤز خیالاریندا چؤزمک ایسته‌ییردیلر. سونوندا فورماسی دییشمیش اینسان مضموندان بوشالیردی. چونکو اینسان ساده‌جه درد دئییل دویغولارلا یاشایان بیر ووجوددور؛ و هر نه‌دن اوستون دردلرینه، دویغولارینا آنلام باغیشلایان آنلاییشدیر.
یئتمیش‌لرین ایلک یاریسیندا، اورمو بیلی‌یوردو جیددی بیر موجادیله یاشادی. دینچی تورک اؤیرنجیلر دؤولت طرفیندن قورولموش مرثیه مرکزینه گیرمه‌دیلر. بو مرکز محرم آیلاریندا تورک، فارس، لور، گیلک و باشقا شیعه اؤیرنجیلری بیر آرایا گتیریب یاس تؤرنی کئچیرردی. مرثیه‌لر فارس دیلینده و یاس تؤرنلری فارس بؤلگه‌لرینه عایید شیوه‌لرله فورمالاشمیشدی. او دینچی اؤیرنجیلر هئچ ده میللی کیملیگه باغلی بیریلری دئییلدیلر. آما ساده بیر منطیقله اؤزلرینه عایید و تورکجه مرثیه ادبیاتینا سؤیکنن بیر مرکزین اولماسینی طلب ائدیردیلر. او ساده منطیق بئله ایدی: بیزیم اؤز مرثیه شیوه‌میز وار؛ اؤزموزه مخصوص آغلاییش طرزیمیز وار، بیز فارسجا مرثیه‌لرله آغلایا بیلمیریک. بو موجادیله اوزون سوردو. دینچی تورک اؤیرنجیلر جاواز آلمادان اؤزلرینه اؤزل بیر هئیت قوردولار. انضباطی کومیته طرفیندن اؤن‌دؤرد اؤیرنجی ایکی ترملیک تحصیلدن محروم اولدولار. او هئیت ده ایشتیراک ائدن یوزه یاخین اؤیرنجی‌نین درسلیک واحیدلری کسر ائدیلدی. ایکی ایل بویونجا اؤیرنجیلری هر بیر سیخینتی‌ ایله اوز-اوزه گتیرن دؤولت آداملاری « بیزیم شیعه مکتب‌یمیزده، ایران اؤلکه‌میزده تورک- فارس صوحبتی یوخدور» دئیه اینسان دویغولارینا سینیر قویماق ایسته‌دیلر. آما اینسان دویغولاری دیله گلدی. بیز اونلار گولن کیمی یوخ، اونلار آغلایان کیمی یوخ، اؤزوموز کیمی گولوب  آغلایاجاغیق.
بیز برابر اولماق ایسته‌سک اونلار دا ایسته‌یه‌جک می؟
اوزون ایللر قولاغیمیزا ایراندا ائتنیک آیریمی یوخدور دئیه لایلای چالدیلار. آما نه یازیق کی اونلار بو بیرلیک و برابرلیک آدینا هر ایمکانی اؤز توربالارینا دولدوردولار. ایندی بیزیم اسکی دردلریمیزه ایمکانسیزلیق دردی ده قالانیب قالیب. اورتاق درده، اورتاق دویغویا مالیک اولان اینسان توپلومو اورتاق چیخیش یولو تاپمالیدیر. بو سؤزو اردبیل شهرینین مجلیس وکیلی محمد فیضی جنابلارینین دیلیله اوخومانین دادی و لذتی باشقادیر.
 جناب فیضی بو دردی بئله آچیقلاییر:« بئش یا آلتی توسعه تاپمیش اوستان ایران اکونومی‌سینین اللی فایزینی و اون‌بئش اوستان محروملوق اؤدولونو قازانیبلار. هله ده دؤولت طرفیندن او توسعه تاپمیش اوستانلارا دالبادال پارا و بودجه آخیدیلیر و مجلیس وکیللری بو آخیما سس وئریر. داها ایلگینج نوقطا بودور کی او سس وئرن اینسانلارین یوزایگیرمیسی همن محروم اوستانلارین وکیللریدیر.
 نییه بو یوز ایگیرمی وکیل بو قدر اراده‌سیزدیر؟ چونکو اونلار بو گونه دک محروم بؤلگه‌لرین دورومونو بؤلگه اینسانلارینین فرقلی ائتنیکه باغلی اولدوقلاریندان آسیلی گؤرمه‌ییب؛ بو محروملوغو بؤلگه اینسانلارینا اؤزل بیر سورون کیمی دوشونوب چؤزمک ایسته‌مه‌میشلر. اؤلکه‌ده وار اولان ایکی سیاسی گوج(اصلاحچی و اوصولچو) محروم بؤلگه‌لری گؤز آردینا آتیب و هئچ بیر سیاسی گوجون اقتدار دؤنمینده محروم بؤلگه‌لر خئییرینه  بیر پروقراما شاهید اولمادیق. بو ایکی گوج همن بئش یا آلتی توسعه تاپمیش اوستانلارین قوللوغوندا و بویروغوندادیرلار.»( کارایی مجله‌سی، شماره21، ص57)
ایندی بیز بورداییق بیر تاریخی نوقطه‌ده دورموش حالداییق. یا آغیللی آددیملار گؤتوروب جان قورتاراجاغیق؛ یا دا اینسانلاری بیر قابا تؤکمکله قان تؤکه‌جه‌ییک. بو فراکسیون  قورانلار بلکه ده تاریخی بو ضرورتی دوشونوبلر.
‍‌‌‌‌‌‌‌‌‌‌‌‌‌‌‌‌‌‌  ایگیرمی‌بئش ایل اؤنجه ساوئت­لر بیرلیگی، یوقوسلاوی، چئک­اسلاواکی پارچالاندی،. پاکیستان-هیندوستان دارتیشماسی قانسیز اولمادی. بیز گونئی آفریقانی آلقیشلاییریق. آپارتایدی قالارغی باریش دؤنمینه چاتدیران سوره­‌جی آلقیشلاییریق. اورادا دا آخساقلیقلار اولدو. بئش ایللیک کئچید دؤورونده اؤن‌دؤرد مین کیشی اؤلدو. آما بیز روآندانی گؤردوکده گؤنئی آفریقانی آلقیشلاییریق. ندن 1993 روآندا موقاویله‌­سی اورادا باریشی ساغلامادی؟ اؤلکه سیاست آداملاری دردی چوخ گئج گؤردو. چوخ گئجیکمیشیدی.
یوز ایل سورگونلوک، آلچالتما و اینجیکلیکدن باش قالدیران اینسان، نورمال داورانمایاجاق. دونیانین گؤرمزلیگینده اوست-اوسته قالانمیش نیفرتلرین باشی آچیلدی. اَن آزی اؤنجه‌دن آزاد ویجدان اینسانلار ظولمو قیناسایدیلار بلکه مظلومون قالانمیش نیفرتلرینه سرین سو جالاناردی. او گون آفریقا دا بالتیک اؤلکه­‌لری کیمی ماهنی اوخویوب اؤزگورلویه قووشاردی.
ایندی بیز، یوز ایل اوست-اوسته قالانمیش یارالارلا بورداییق. ایراندا یاشایان تورکلرین دردلرینی  گئجیکمه‌دن دیله گتیرمک، اونون دوستاق یازارلارینی گؤروب شوونیزمی قیناماق، یوز ایللیک یارالارین ساغالماسینا ایلک آددیمی آتاجاق  بو بیر ضرورتدیر.
